AIŠKINAMASIS RAŠTAS
DĖL PANEVĖŽIO MIESTO SAVIVALDYBĖS APLINKOS MONITORINGO PROGRAMOS 2027-2032 METAMS PATVIRTINIMO

2026 m. rugsėjo 8 d.

Panevėžys
1. Sprendimo projekto tikslai ir uždaviniai:

Vadovaujantis Lietuvos Respublikos aplinkos monitoringo įstatymo 8 straipsnio 2 ir 3 dalimis, Savivaldybės turi vykdyti aplinkos monitoringą (stebėseną) pagal Bendrųjų savivaldybių aplinkos monitoringo nuostatų, patvirtintų Lietuvos Respublikos aplinkos ministro 2021 m. vasario 26 d. įsakymu Nr. D1-117 „Dėl Bendrųjų savivaldybių aplinkos monitoringo nuostatų patvirtinimo“ nustatyta tvarka parengtą, suderintą su atsakingomis institucijomis ir patvirtintą savivaldybės aplinkos monitoringo programą. 
Panevėžio miesto savivaldybės aplinkos monitoringo programos 2027-2032 m. (toliau – Monitoringo programa) tikslas – Panevėžio miesto savivaldybei priskirtoje teritorijoje vykdant sistemingus gamtinės aplinkos bei jos komponentų būklės ir jų tarpusavio sąveikos stebėjimus, gauti detalesnę informaciją apie savivaldybės teritorijos gamtinės aplinkos būklę, kuria remiantis būtų galima vertinti ir prognozuoti aplinkos pokyčius bei galimas pasekmes, rengti atitinkamas rekomendacijas, planuoti neigiamo poveikio mažinimo aplinkosaugos priemones, kaupti ir teikti patikimą informaciją specialistams bei visuomenei.
Monitoringo programą parengė UAB „Geomina“. Monitoringo programa 2026 m. rugsėjo 7 d raštu Nr. (36-2)-A4E-9528 suderinta su Aplinkos apsaugos agentūra ir 2026 m. liepos 29 d. raštu Nr. 1.7-4274 su Lietuvos geologijos tarnyba prie Aplinkos ministerijos. 

Vadovaujantis Lietuvos Respublikos aplinkos monitoringo įstatymo 8 straipsnio 3 dalimi ir Bendrųjų savivaldybių aplinkos monitoringo nuostatų, patvirtintų Lietuvos Respublikos aplinkos ministro 2021 m. vasario 26 d. įsakymu Nr. D1-117 „Dėl Bendrųjų savivaldybių aplinkos monitoringo nuostatų patvirtinimo“, 11 punktu, parengtas Tarybos sprendimo projektas dėl Monitoringo programos patvirtinimo. 
2. Siūlomos teisinio reguliavimo nuostatos, laukiami rezultatai:
Panevėžio miesto savivaldybės aplinkos monitoringo programoje 2027–2032 metams numatomas šių aplinkos komponentų tyrimas:

· aplinkos oro;

· paviršinio vandens;

· dirvožemio;

· požeminio vandens. 
Vykdant šių komponentų stebėjimą bus įgyvendinti Lietuvos Respublikos aplinkos monitoringo įstatyme nustatyti reikalavimai – savivaldybių lygiu joms priskirtose teritorijose vykdyti aplinkos būklės stebėjimus siekiant gauti išsamią informaciją apie savivaldybės teritorijų gamtinės aplinkos būklę, planuoti ir įgyvendinti vietines aplinkosaugos priemones ir užtikrinti tinkamą gamtinės aplinkos kokybę.
3. Lėšų poreikis ir šaltiniai

Lėšos Monitoringo programos įgyvendinimui kiekvienais metais numatomos Panevėžio miesto savivaldybės aplinkos apsaugos rėmimo specialiojoje programoje. Preliminariais skaičiavimais Monitoringo programos įgyvendinimui 1 metams reikės apie 40 000,00 eurų, įgyvendinti visą programą per 6 metus – apie 240 000,00 eurų. Tiksli reikiamų lėšų suma paaiškės atlikus viešųjų pirkimų procedūras. 
4. Sprendimui priimti reikalingi pagrindimai, skaičiavimai ir paaiškinimai:

Pagrindimai bei paaiškinimai pateikti Monitoringo programoje. 
5. Kieno iniciatyva parengtas sprendimo projektas:

Sprendimo projektas parengtas Panevėžio miesto savivaldybės administracijos iniciatyva. 
Miesto infrastruktūros skyriaus vyriausioji specialistė 

PRIDEDAMA:

1. Lietuvos geologijos tarnybos prie aplinkos ministerijos 2026 m. liepos 29 d. rašto Nr. 1.7-4274 „Dėl Panevėžio miesto savivaldybės aplinkos monitoringo 2027-2032 m. programos derinimo“ elektroninio dokumento nuorašas, 2 lapai;
2. Aplinkos apsaugos agentūros 2026 m. rugsėjo 7 d. rašto Nr. (36-2)-A4E-9528 „Dėl Panevėžio miesto savivaldybės aplinkos monitoringo 2020-2025 m. programos“, elektroninio dokumento nuorašas, 3 lapai.
